Program: Programul Regional Sud-Muntenia 2021-2027

Prioritate: P3 - O regiune cu mobilitate urbană durabilă

Obiectiv de politică: 2 - O Europă mai verde, rezilientă, cu emisii reduse de dioxid de carbon, care se îndreaptă către o economie cu zero emisii de dioxid de carbon, prin promovarea tranziției către o energie curată și echitabilă, a investițiilor verzi și albastre, a economiei circulare, a atenuării schimbărilor climatice și a adaptării la acestea, a prevenirii și gestionării riscurilor, precum și a unei mobilități urbane durabile

Obiectiv specific: 2.8 - Promovarea mobilității urbane multimodale sustenabile, ca parte a tranziției către o economie cu zero emisii de dioxid de carbon

**Operațiunea A** - Sprijin acordat municipiilor reședință de județ, inclusiv zonelor urbane funcționale ale acestora, din regiunea Sud-Muntenia, pentru investiții în operațiuni de mobilitate urbană multimodală sustenabilă

Apelul de proiecte: **PRSM/414/PRSM\_P3/OP2/RSO2.8/PRSM\_A26**

**Studiu de oportunitate**

***-conținut orientativ-***

Pentru Studiul de oportunitate nu se va stabili un model-cadru obligatoriu a fi respectat prin prezentul Ghid specific, însă în elaborarea acestui document se vor avea în vedere aspecte, ce vor face subiectul evaluării tehnico-economice. Se recomandă ca studiul de oportunitate să cuprindă:

* Date generale privind investiția propusă, precum denumirea obiectivului de investiţii, localizarea, beneficiarul investiţiei, elaboratorul studiului etc.
* Corelarea investițiilor proiectului cu prevederile strategice de la nivel regional/local;

De exemplu:

* Corelarea intervențiilor propuse cu Strategia de Dezvoltare Durabilă a României 2030. Contribuția la realizarea obiectivelor de dezvoltare durabilă, în special la realizarea ODD 11 ”Orașe și comunități durabile[[1]](#footnote-1)”.
* Oportunitatea și rolul investițiilor propuse pe baza prevederilor Strategiilor Integrate de Dezvoltare Urbană (SIDU) 2021-2027 în care sunt identificate și prioritizate investiţiile**.**
* Fundamentarea necesității intervențiilor în cadrul Planurilor de Mobilitate Urbană Durabilă (PMUD) 2021-2027și justificarea oportunităţii și a rolului investițiilor propuse, inclusiv în cazul proiectelor implementate în parteneriat.
* Situația existentă relevantă pentru investițiile propuse prin proiect (caracteristicile infrastructurii folosite de mijloacele de transport, condiţii de garare, traseele utilizate, analiza facilităţilor de întreţinere necesare, situaţia componentelor sistemelor de managementul traficului, de „e-ticketing”, după caz etc).
* Structura instituțională[[2]](#footnote-2) relevantă pentru prestarea serviciului. Se va detalia dacă la momentul elaborării Studiului de oportunitate este încheiat un contract de servicii publice conform cu Regulamentul (CE) nr. 1370/2007, data expirării acestuia, tipul operatorului, etc. sau cȃnd se are în vedere semnarea acestuia și calendarul aferent (publicare anunţ în JOUE, demararea atribuirii, obţinere avize etc);
* Sunt identificate traseele existente propuse a fi dotate prin proiect. Sunt identificate trasee noi.
* Sunt identificate și detaliate problemele/nevoile specifice cărora le va răspunde proiectul, iar necesitatea şi oportunitatea promovării investiției este justificată. Se vor avea în vedere și indicatorii[[3]](#footnote-3) și rezultatele[[4]](#footnote-4) urmărite de apelul de proiecte.
* Scenariile tehnico-economice prin care obiectivele proiectului de investiţii pot fi atinse sunt detaliate. Este prezentată o comparaţie cu o altă soluţie alternativă pentru problema identificată. Sunt descrise avantajele soluţiei recomandate.

Se vor analiza şi compara opţiunile privind posibilele tipuri de tehnologie, inclusiv în ceea ce priveşte costurile de operare pe durata ciclului de viaţă în cazul fiecărui tip de tehnologie avut în vedere şi pentru eventuala infrastructură necesară.

* Este prezentată descrierea funcţională şi tehnologică, după caz, a soluției recomandate. Se vor face precizări și raportat la situația existentă prezentată anterior.
* Numărul şi capacitatea vehiculelor sunt adecvat justificate, luând în calcul:
* obiectivele de atins din PMUD (de exemplu: „80% din flota de autobuze să fie cu podea joasă până la sfârșitul anului 2029”, sau ”cele mai utilizate trei rute de autobuz să fie deservite integral de autobuze ecologice” sau „toată flota de transport public va fi dotată cu componente ale sistemului de „e-ticketing”);
* parametrii şi durata de viaţă remanentă a echipamentelor/mijloacelor de transport deja aflate în operare;
* fluxurile (actuale şi prognozate) de pasageri de pe rutele vizate (pasageri pe oră şi sens la ora de vârf) şi cererea maximă de vehicule într-o zi de lucru tipică (CMZL), demonstrată în cazul unei exploatări judicioase şi eficiente a parcului şi ţinând cont de impactul altor activităţi complementare. În acest sens, analiza de opţiuni ar putea viza combinaţii ale acestor parametri (de exemplu ”10 autobuze cu o capacitate de cel puţin .... de pasageri” sau ”12 autobuze cu o capacitate de cel puţin ...... de pasageri”).

Obs: informaţiile privind fluxurile de pasageri vor fi corelate cu cele din Studiul de trafic.

* Sunt prezentate caracteristicile și specificaţiile tehnice ale echipamentelor/mijloacelor de transport ce urmează a fi achiziţionate. Se va ţine cont de faptul că orice constrângeri asupra specificaţiilor tehnice trebuie să derive din limitări tehnice sau operaţionale (de ex.: lungimea peroanelor, raza orizontală minimă a traseului, declivitatea maximă pe infrastructura rutieră deservită, specificaţiile posturilor de întreţinere din depou/autobaza, echipamentele sistemelor de transport inteligente aflate deja în proprietatea solicitantului) sau din cerinţe funcţionale temeinic justificate.
* Existenţa unei strategii de întreţinere a noilor echipamente/mijloace de transport pe întreaga perioadă de viaţă a acestora, care să identifice problemele şi riscurile aferente şi să propună soluţii pentru acestea.

1. <https://dezvoltaredurabila.gov.ro/web/obiective/> [↑](#footnote-ref-1)
2. a se vedea și prevederile Legii 92/2007, cu modificările și completările ulterioare [↑](#footnote-ref-2)
3. Subcapitolul 3.8 din Ghidul solicitantului [↑](#footnote-ref-3)
4. Subcapitolul 3.9 din Ghidul solicitantului [↑](#footnote-ref-4)